b'\n_START_ARTICLE_\nFanals Gaud\xc3\xad\n_START_SECTION_\nDescripci\xc3\xb3\n_START_PARAGRAPH_\nEls fanals presenten un pedestal de pedra com a suport base, de planta poligonal i cos prism\xc3\xa0tic de la que neix el fust de forja i bronze. La uni\xc3\xb3 entre aquests dos elements es produeix mitjan\xc3\xa7ant tres bra\xc3\xa7os met\xc3\xa0l\xc2\xb7lics que abracen el pedestal, decorats amb discos umbilicats amb decoraci\xc3\xb3 vegetal interna i dues barnilles que formen una "V" amb els caps ornats soldades damunt seu. El tronc del fanal, de di\xc3\xa0metre decreixent, presenta al ter\xc3\xa7 inferior dos escut de la ciutat de Barcelona, que abasten tot el seu per\xc3\xadmetre, gravats i policromats amb les quatre barres i la creu de Sant Jordi. Poc m\xc3\xa9s amunt de la meitat de l\'al\xc3\xa7ada total del fanal neixen els tres bra\xc3\xa7os que sustenten la llumin\xc3\xa0ria, ornamentats per sobre i per sota per aplicacions al fust de motius florals. Els tres fanals pr\xc3\xb2piament dits, que originalment eren de gas, estan rematats per una corona. La part superior del fust, decorat amb decoracions incises geom\xc3\xa8triques, acaba en un remat que recorda una corona invertida amb tres dracs ornamentals, col\xc2\xb7locats a mode de radis.\n_START_SECTION_\nHist\xc3\xb2ria\n_START_PARAGRAPH_\n\xc3\x89s el primer enc\xc3\xa0rrec oficial fet per l\'Ajuntament de Barcelona. Aquest enc\xc3\xa0rrec sembla fou fet a Jaume Serra i Gibert, qui treball\xc3\xa0 sovint amb Joan Martorell i Montells, per\xc3\xb2 Serra mor\xc3\xad el 1877. Segons els estudiosos (vegeu Bassegoda, 1989: 129), fou Martorell qui aconsegu\xc3\xad que l\'enc\xc3\xa0rrec es fes a Gaud\xc3\xad._NEWLINE_Una de les primeres obres, per no dir la primera que li van encarregar a Gaud\xc3\xad quan, tot just acabada las carrera el 1878 i treballant per Josep Fontser\xc3\xa9 li van fer el seu primer enc\xc3\xa0rrec oficial: l\'enllumenat p\xc3\xbablic de Barcelona. Fruit d\'aix\xc3\xb2, project\xc3\xa0, probablement amb l\'ajut del mateix Fontser\xc3\xa9, dos tipus de fanals, uns de sis bra\xc3\xa7os i els altres de tres, amb les seves llums de gas. Ambd\xc3\xb3s models tenen la mateixa base de pedra que sost\xc3\xa9 una columna de forja i bronze i ambd\xc3\xb3s amb un original coronament._NEWLINE_En podem veure dos d\'ells -els de sis bra\xc3\xa7os-, a la pla\xc3\xa7a Reial, inaugurats l\'any 1889. Els dos fanals de Pla del Palau m\xc3\xa9s sobris que els anteriors van ser inaugurats l\'any 1890. Dos fanals m\xc3\xa9s, es van situar a l\'entrada del passeig de Joan de Borb\xc3\xb3, dels quals nom\xc3\xa9s se\'n coneix l\'aspecte degut a una pintura de Francesc Soler i Rovirosa que en reprodueix un, que apareix amb colors molt vius i contrastats. Aquests dos fanals van ser enretirats a principis del segle XX i fora de la pintura citada, no en queda cap rastre conegut._NEWLINE_Segons conten les cr\xc3\xb2niques sembla que el cost pressupostat per Gaud\xc3\xad va ser de 3600 pessetes pel fanal de mostra considerant que els seg\xc3\xbcents tindrien un cost inferior, de 2000 pessetes aproximadament.'